ขสมก. ปรับแผนการเดินรถโดยสาร ขยายเวลาให้บริการไปจนถึงเวลา 22.00 น. แก้ไขปัญหาผู้ใช้บริการตกค้าง
นางพนิดา ทองสุข รองผู้อำนวยการฝ่ายบริหาร รักษาการแทนผู้อำนวยการองค์การขนส่งมวลชนกรุงเทพ หรือ ขสมก. เปิดเผยว่า หลังจาก ศบค. ปรับมาตรการควบคุมการแพร่ระบาดโควิด-19 ส่งผลให้มีประชาชนออกมาใช้บริการระบบขนส่งสาธารณะมากขึ้น  เพื่อป้องกันและแก้ไขปัญหาผู้โดยสารตกค้างตามเส้นทางต่างในช่วงเวลาประมาณ 20.00 น. ขสมก. จึงได้ปรับแผนการเดินรถและเพิ่มเที่ยววิ่ง เพื่อให้สอดคล้องกับจำนวนผู้ใช้บริการที่เพิ่มขึ้น แต่ยังคงจำกัดจำนวนผู้ใช้บริการรถโดยสารประจำทางทุกคัน ไม่ให้เกินร้อยละ 75 ของความจุผู้ใช้บริการ โดยขยายเวลาการปล่อยรถโดยสารคันสุดท้าย ออกจากท่าปลายทาง จากเดิม เวลา 20.00 น.เป็นเวลา 21.00 น. ซึ่งรถโดยสารจะเริ่มให้บริการรถโดยสาร ตั้งแต่เวลา 05.00 น.- 21.00 น. ช่วงเวลาเร่งด่วนเช้า (05.00 น.- 08.00 น.) และช่วงเวลาเร่งด่วนเย็นถึงเวลาก่อนรถโดยสารหยุดให้บริการ (16.00 น.- 22.00 น.) ให้มีระยะห่างกันไม่เกิน 5 - 10 นาที หรือจัดเดินรถให้สอดคล้องกับความต้องการใช้บริการของประชาชน พร้อมปรับเพิ่มความถี่ ในช่วงการปล่อยรถ 3 คันสุดท้าย ให้มีระยะห่างกัน 5-10  นาที   เพิ่มเที่ยววิ่งรถโดยสาร วันธรรมดา 22,000 เที่ยวต่อวัน วันเสาร์ - วันอาทิตย์  18,000 - 20,000 เที่ยวต่อวัน หรือจัดเดินรถให้สอดคล้องกับความต้องการใช้บริการของประชาชนในแต่ละช่วงเวลาขอความร่วมมือผู้ใช้บริการปฏิบัติตามมาตรการเว้นระยะห่าง การสวมหน้ากากอนามัยทุกครั้งขณะใช้บริการรถโดยสาร นั่งหรือยืนตามจุดที่กำหนด กรณีผู้ใช้บริการเต็มจะต้องรอใช้บริการรถโดยสารคันถัดไป เพื่อลดความแออัดของผู้ใช้บริการบนรถโดยสาร